2
Yunus iainisi
1 Yunus waipan ikae rei tiai, iainisi arihoni Yahweh Anahatana san rei,
2 “Yahweh. Sinasi nanie umokoku reiso uainisi arihonia.
Uainisi oyo, Ano akahaiku.
Yahweh. Nanie umataku nea. Reiso uainisi na akahaiku.
Uainisi oyo, Ano atinu tanuku.
3 Apesiku poe nuae wan naue nai osa.
Reiso umokoku na poe nuae nosite.
Auna kana reuneniku suru ria suru nau.
Kolau rapapaku.
4 Uanamana pan anoku uahata,
‘Aneiku arihoni uam anoe nea reini tea!
Kani mka unoo
me numa mainisie tewa nea.’
5 Sinasi nuae hasae tionaku nea.
Nanie upunuku nea reini!
Mono nuae waron rahehe unuku nea reini!
6 Umokoku rotu-tu uhokaku poe nuae nosite nene tinetaya nene aikune.
Noo sani oneteku poe rei rotu-tu ria supan.
Ne Yahweh Anahatana. Nanie umataku nea.
Ne Ano apuheuku na uamahaiku.
7 Haineke nanie watipusi nahaku nea
oyo anoku repeka runaya reiso uainisi.
Uainisi, Ano atinu.
Atinu roe me numa mainisie.
8 Sio wason oainisi oainaa tau anahatanau waron rakahaiso tewa rei mo,
opusua tewa. Aikee anom runaso sui osa. Arime sae waron atotoe.
9 Ne au mo, mka uhete kapata uainisi iake arihonia sui osa.
Mka uatanima makapana osia.
Utotoe osia, mka au una suiki.
Yahweh, ano sahoro apuheuku.”
10 Iainisi pusi oyo, Yahweh iaisosi ika mainae wani reronoi rei reumutai ria muni.